**Årsberetning for vandarbejdet 2018**

I maj måned afholdt vi figurantkursus i Humlum med afsluttende vandprøve. Til figurant kurset fik vi uddannet 6 nye figuranter. Det er tiltrængt, at vi får uddannet nye officials, da vi er udfordret med at sammensætte de nødvendige officials til at afholde en vandprøve. Derudover skal vi også være opmærksomme på at holde udgifterne nede til en konkurrence. Omkostningerne til konkurrencer er primært kørsel. Derfor er det vigtigt, at vi har uddannede officials fordelt geografisk over hele landet. Næste uddannelse er konkurrenceleder, som vi håber at få gennemført inden nye vandregler træder i kraft for sæsonen 2020.

I 2018 nedsatte vi et udvalg til at lave en revidering af vandreglerne. Sidste regel ændring blev gennemført i 2014. Udvalget har udført et stort arbejde med at få hørt alle relevante parter for at have et godt udgangspunkt til regel ændringerne. Udvalget har udarbejdet et forslag hvor der bliver introduceret nye momenter. Samtidig er linjen fra de nuværende regler fastholdt. Der mangler stadig detaljer inden det færdige regelsæt ligger klart. Det nye regelsæt forventes at være klart til sæsonen 2020.

I juli måned afholdt vi vandprøve i forbindelse med Gold Cup i Korsør. Vandprøverne blev fordelt over 2 dage, fredag og lørdag. Det var svært at finde et areal ved campingpladsen, hvor vi kunne få tilladelse til at afholde vandprøver. Der var et blåt flag på det bedste areal, der gjorde at vi ikke kunne få en tilladelse der. Søren fandt et egnet areal ved siden af, hvor vi fik tilladelse til at afholde vandprøver i et begrænset tidsrum både fredag og lørdag.

Da vi ikke kunne nå at afholde 4 vandprøver fredag valgte vi at dele vandprøverne over fredag og lørdag. Det viste sig at være en udfordring at få planlagt tingene, så man kunne nå at udstille og stille sin hund til vandprøve lørdag.

I sæsonen 2018 har vi afholdt vandprøver i 7 weekender. Mange tak til alle de frivillige der har gjort en kæmpe indsats for at vi har kunnet afholde vandprøver alle 7 weekender så godt. Der ligger et stort planlægnings arbejde i en vandprøve.

På vands hjemmeside <https://newfclub-vand.dk/aktuelt.html> kan man følge med i vandarbejdet i Danmark. Der kan man bl.a. læse, at vi 2018 godkendte 28 SoR hunde. Det er ny rekord. Der er også åbnet for tilmelding til de første vandprøver. Bl.a. vandlejr i Humlum i St. Bededags ferien 17. - 19. maj.

Troels Agerbo  
Vandudvalget  
2. 3. 2019